En wie vergeet ooit die gelykenis van die tien jong meisies wat op pad was na
’n bruilof toe? (vgl Matt 25:1-13). En dié van die vrou wat haar hele huis omgekeer het op soek na ’n verlore muntstuk? (vgl Luk 15:8-10). RESENSIE: ‘Knives Out’ is skerp, maar nie opwindend | Netwerk24
Deur Christiaan Boonzaier 28 November 2019 10:00
Goeie speurdramas op die grootskerm is in die meer onlangse verlede grootliks skoonveld. Waarheen het dit verdwyn?
Fliekvlooie kan heelwat leidrade onder ’n vergrootglas bestudeer en dit maklik tot by die kassie volg, waar reekse oor die oplos van moordraaisels hoogty vier – en TV-vervaardigers die genre byna vir hulself toeëien.
Dié “kaping” het egter nie vir Rian Johnson, onder meer die regisseur en draaiboekskrywer van Star Wars: The Last Jedi, gekeer om die genre te “red” en dit met ’n kinkel in Knives Out weer op die grootskerm “vry te laat” nie – en dít met ’n rolverdeling vol swaargewigte wat sy sak as vervaardiger waarskynlik geskud het.
Op die oog af het Johnson se jongste al die kenmerke van ’n tradisionele speurverhaal: Iemand gaan dood – híér die wêreldbekende misdaadskrywer Harlan Thrombey (vertolk deur Christopher Plummer) – en die speurder Benoit Blanc (Daniel Craig) word aangestel om sy moord op te los.
In ‘Knives Out’ probeer ’n speurder vasstel watter van die misdaadskrywer Harlan Thrombey (in die stoel, middel, vertolk deur Christopher Plummer) se familielede hom vermoor het.Foto: Lionsgate
Die verdagtes sluit Thrombey se hele gesin in, sy kinders, Linda (Jamie Lee Curtis) en Walt (Michael Shannon), sy skoondogter Joni (Toni Collette), en sy kleinkinders Meg (Katherine Langford) en Ransom (Chris Evans), wat almal in ’n mindere of meerdere mate ’n oog op die patriarg se boedel het.
In ’n nuwe wending word dié moordraaisel, wat gewoonlik aan die einde van die rolprent ontknoop word, heelwat vroeër opgelos, wat dan tot ’n onverwagse nuwe raaisel lei. Dié opvolgraaisel betrek Thrombey se oppasser en verpleegster, die immigrant Marta (Ana de Armas), meer regstreeks en dwing die rolprent dan in ’n nuwe, welkome rigting.
In die geheel is Johnson se skryfwerk skerp én slim. Sy kommentaar oor sosiale klas in Donald Trump se Amerika is nodig, en die vraagtekens waarom die intrige draai, is geloofwaardig en boeiend.
Craig bewys ook hier hoekom hy werklik een van die mees onderskatte akteurs in Hollywood is: Hy is ’n verkleurmannetjie wat meer as net sy bekendste rol, dié van James Bond, op die grootskerm kan vertolk.
Die probleem is dat die eindproduk net nie opwindend is nie – spanning ontbreek ook geheel en al – en wanneer jy so baie Hollywood-bekendes in een fliek het, is die grootste slaggat dat een of meer van hulle nie genoeg ontgin word nie. Dit is jammer dat dit dié keer Curtis en Collete is.
Met Daniel Craig, Chris Evans, Ana de Armas, Jamie Lee Curtis, Michael Shannon, Don Johnson, Toni Collette, Katherine Langford en Christopher Plummer. Regie: Rian Johnson. Ouderdomsbeperking: 16 DGT. Tydsduur: 130 min. In 2D.
Meer oor: Knives Out | Christopher Plummer | Chris Evans | Toni Collette | Drama | Flieks | Jamie Lee Curtis | Daniel Craig